Chromes fremtid som AI-browser starter i dag

Googles største Chrome-opdatering nogensinde er landet. Browseren får nu et massivt AI-løft med Gemini i centrum – men vi i Europa må væbne os med tålmodighed. I første omgang er det kun brugere i USA, der får lov at lege med de nye funktioner.

Med et nyt ikon i toppen åbnes døren til Gemini, Googles AI-assistent, der kan opsummere artikler, svare på spørgsmål og endda fiske gamle links frem fra din historik, selvom du kun husker brudstykker. Android-brugere har allerede Gemini integreret på systemniveau, og nu bliver Chrome på desktop det næste store skridt. iOS får integrationen senere – men alt sammen starter altså i USA.

AI som ny standard for søgning

Googles ambition er tydelig: AI skal blive den primære måde at søge og navigere på nettet. I Chrome betyder det, at du kan slå “AI Mode” til direkte fra søgefeltet. Her leveres resultaterne som kompakte AI-oversigter, og du kan spørge Chrome: “Hvad handler denne side om?” og få svaret i et sidepanel. Klassisk søgning er der stadig – men Google gør det let at skifte gear.

AI’en skal også holde dig sikker. Den nye Gemini Nano-model kan gennemskue falske viruspopups og scams, mens password-manageren nu kan tage skridtet videre: Med ét klik kan Chrome automatisk ændre dine kompromitterede adgangskoder. En funktion, der både lover bekvemmelighed – og potentielle hovedpiner.

AI-agenter i horisonten

Senere i år får Chrome endnu en AI-superkraft: “agentic control”. Her kan browseren udføre opgaver på dine vegne – fra at bestille dagligvarer til at booke en frisørtid. Men erfaringerne fra konkurrenterne viser, at agenterne ofte er dyre, langsomme og ikke altid lige pålidelige. Spørgsmålet er, om Google kan løse de problemer, inden funktionen når ud til masserne.

Europa må vente

For danske brugere ændrer hverdagen altså ikke lige nu. Google ruller først funktionerne ud i USA og lover, at de senere vil lande i andre regioner – inklusive Europa. Med Chromes markedsandel på over 60 procent vil udrulningen dog kunne få enorm betydning, når den først rammer herhjemme: AI kan hurtigt blive standarden for, hvordan vi bruger nettet.

Indtil da må vi i Europa nøjes med at følge med fra sidelinjen – og vente på, at Googles AI-browser også flytter ind på vores skærme. Læs eventuelt mere på Googles blog.

Chromes fremtid som AI-browser starter i dag