Google lover at gøre inkognitotilstand mere privat

Det er en almindelig misforståelse, at Google ikke følger dine digitale fodspor, hvis du slår inkognitotilstand til i din browser. Det gør de. Men nu lover Google at slette alle data. Det sker som del af et forslag til et forlig i en retssag, der blev anlagt i 2020.

Forliget vil også påbyde større offentliggørelse fra virksomheden om, hvordan den indsamler oplysninger i inkognitotilstand. Ligesom der sættes grænser for fremtidig dataindsamling. Det skriver Wall Street Journal.

Retssagen blev i 2020 anlagt af Google-kontoindehavere, som anklagede virksomheden for ulovligt at spore deres adfærd gennem den private browsing-funktion.

– Dette forlig er et historisk skridt i at kræve ærlighed og ansvarlighed fra dominerende teknologivirksomheder, siger sagsøgernes advokat, David Boies, til Wall Street Journal.

Men det stiller nyhedsmediet Engadget spørgsmålstegn ved. Et af punkterne i forliget er, at Google vil slå sporing for tredjepartscookies fra som standard i de næste fem år. Dette kan dog allerede være et forældet punkt, da Googles Privacy Sandbox-initiativ alligevel skulle udfase tredjepartscookies inden årets udgang.

Disse vil blive erstattet af Topics API – et system, der kategoriserer browseraktivitet i lokalt gemte kategorier. I praksis giver dette system annoncører mulighed for at målrette annoncer til brugere uden at have direkte adgang til deres browserdata.

Forliget blev indgået i december sidste år. Men det er først nu, at indholdet i forliget er blevet offentligt kendt.

Google lover at gøre inkognitotilstand mere privat